屈原
九歌 少司命
秋兰兮蘼芜，罗生兮堂下[1]。
绿叶兮素枝[2]，芳菲菲兮袭予[3]。
夫[4]人兮自有美子，荪何以兮愁苦？
秋兰兮青青，绿叶兮紫茎；
满堂兮美人，忽独与余兮目成。
入不言兮出不辞，
乘回风兮驾云旗。
悲莫悲兮生别离，
乐莫乐兮新相知。
荷衣兮蕙带[5]，儵[6]而来兮忽而逝。
夕宿兮帝郊，君谁须兮云之际？
与女[7]沐兮咸池，晞[8]女发兮阳之阿；
望美人兮未来，临风怳[9]兮浩歌。
孔盖兮翠旌，登九天兮抚彗星。
竦长剑兮拥幼艾，荪独宜兮为民正[10]。